Copyright © 2023 by Dr. Mary Amore

Published by Our Sunday Visitor Publishing Division, OSV, Inc.

All rights reserved.

Z amerického originálu: Every Day with Jesus

Vydal © Zachej.sk, 2025

Grafika © Lýdia Valter

Preklad: Zachej.sk

Lektor prekladu: Pavol Petrík

Redaktorka: Lenka Adamčíková Kostolanská

Jazyková korektúra: Martina Kostolanská

Pôvodnému americkému vydaniu bol udelený:

Nihil obstat: Mons. Michael Heintz, PhD., Censor Librorum

Imprimatur: Kevin C. Rhoades, biskup Fort Wayne-South Bend,
18. júla 2023

Biblické citáty sú uvedené podľa oficiálneho katolíckeho prekladu Svätého písma (SSV, 2023).

Texty Rímskeho misála (tretie typické vydanie, SSV, 2021)
sú použité so súhlasom Liturgickej komisie Konferencie biskupov Slovenska, prot. č. 2517/2025 vydaný v Rožňave 5. septembra 2025.

ISBN 978-80-8211-815-8 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom)
bez súhlasu vlastníka autorských práv.

Úvod

Kniha 365 dní s Ježišom obsahuje denné zamyslenia, ktoré vám umožnia začať – alebo prehĺbiť – váš vzťah s Kristom v Eucharistii. Jej cieľom je pomôcť čitateľom prepojiť každodenný život s tajomstvom Ježišovej eucharistickej prítomnosti. Kniha je rozdelená na dvanásť častí: každý mesiac sa zameriame na konkrétnu duchovnú skúsenosť, ktorá odráža náš život s Ježišom. Ak sa nad týmito duchovnými skúsenosťami budeme zamýšľať v modlitbe deň za dňom, mesiac za mesiacom, môžeme svoj život ponoriť hlbšie do najväčšieho tajomstva našej viery. Zároveň tak znovu objavíme mnohoraké spôsoby, akými nás stretnutie s Kristom v Oltárnej sviatosti pozýva stať sa tým tajomstvom, ktoré prijímame pri eucharistickom stole. Povzbudzujem vás k tomu, aby ste pri čítaní nasledujúcich strán a počas modlitieb upriamili svoje srdce a svoju myseľ na Ježiša. On je prítomný vo svätostánkoch po celom svete – v každej farnosti, v každej krajine. Náš Pán je v Eucharistii vždy s nami.

Túto knihu som napísala z lásky a úcty k eucharistickému Ježišovi. Motivovala ma úprimná túžba pomôcť druhým, aby zakúsili životodarnú prítomnosť Krista v Najsvätejšej sviatosti. Je pre mňa veľkou cťou podeliť sa o nespočetné spôsoby, akými Eucharistia ovplyvnila môj život. Verím, že s pomocou Ducha Svätého sa dotkne aj toho vášho.

Denné zamyslenia v tejto knihe sú určené čitateľom všetkých vekových kategórií, ktorí sa nachádzajú v rôznych životných situáciách. Ponúkajú podnety slobodným mladým ľuďom aj rodičom, ktorí sa snažia vychovávať svoje deti vo viere; pracujúcim i seniorom, ktorí si užívajú ovocie zaslúženého dôchodku. Poslúžia tým, ktorí z rôznych dôvodov nemôžu opustiť svoj domov, aj ľuďom s neobvyklým pracovným režimom. Tieto aktuálne a podnetné zamyslenia vás budú inšpirovať na vašej duchovnej ceste, aby ste sa sami stávali tajomstvom, ktoré prijímate pri eucharistickom stole nášho Pána. Pozývam vás vstúpiť do modlitbového rozjímania o prítomnosti Ježiša Krista v Eucharistii – dnes i každý deň, keď budete uvažovať nad týmito textami.

Dr. Mary Amore
výkonná riaditeľka Mayslake Ministries

1. január

Proste a dostanete! Hľadajte a nájdete!
Klopte a otvoria vám!

Evanjelium podľa Matúša 7, 7

Vyrastala som v 50. rokoch 20. storočia. Katolícku vieru som spoznávala tak, že som sa učila naspamäť Baltimorský katechizmus. No ako som dospievala a čelila rôznym životným výzvam, uvedomila som si, že hoci poznám katolícke učenie, v duchovnom živote mi niečo chýba. Cítila som sa vzdialená od Ježiša, a tak som začala tráviť čas v modlitbe pred Najsvätejšou sviatosťou. Pri každom svätom prijímaní som s dôverou prosila Pána, aby posilnil moju vieru a umožnil mi zakúsiť jeho láskyplnú prítomnosť. A on moje modlitby časom vypočul. Dnes ma stretnutie s Ježišom v Eucharistii napĺňa láskou a vďačnosťou za všetko, čo pre mňa urobil.

Viera je nadprirodzený dar, vďaka ktorému sa vedome rozhodujeme spolupracovať s Bohom v myšlienkach i skutkoch. Bez nej je takmer nemožné uveriť v Eucharistiu, pretože náš ľudský rozum nedokáže pochopiť tajomné pôsobenie Boha. Naše oči po premenení stále vidia chlieb a víno, no práve viera v Ježiša nám pomáha dôverovať jeho slovám: „Toto je moje telo. Toto je moja krv.“ Viera je tým, čo robí z nášho stretnutia so vzkrieseným Kristom v Eucharistii životodarnú a premieňajúcu skúsenosť.

→ Máte ťažkosti uveriť v skutočnú eucharistickú prítomnosť Krista? Proste Pána, aby vám pri každom príchode k oltáru odhalil svoju božskú prítomnosť.

Pane Ježišu, posilni moju vieru,
aby som ťa mohol spoznať a milovať v Eucharistii.

2. január

Peter mu povedal: „Pane, ak si to ty, rozkáž, aby som prišiel k tebe po vode.“ On povedal: „Poď!“ Peter vystúpil z loďky, vykročil po vode a šiel k Ježišovi. Ale keď videl silný vietor, naľakal sa. Začal sa topiť a vykríkol: „Pane, zachráň ma!“ Ježiš hneď vystrel ruku, zachytil ho a povedal mu: „Maloverný, prečo si pochyboval?“

Evanjelium podľa Matúša 14, 28 – 31

V časoch osamelosti a ťažkostí som sa neraz cítila ako Peter, ktorý sa topí v mori neistoty. Práve viera v Ježiša ma udržala nad vodou počas temných dní. Viera je nevyhnutná pre naše duchovné zdravie.

Pri Poslednej večeri vzal Ježiš chlieb a víno. Dobrorečil a lámal chlieb so slovami: „Vezmite a jedzte: toto je moje telo“ (Mt 26, 26). Potom zobral kalich a povedal: „Pite z neho všetci: toto je moja krv novej zmluvy, ktorá sa vylieva za všetkých na odpustenie hriechov“ (Mt 26, 27 – 28). Viera v Ježišove slová otvára naše srdce, aby sme mohli zakúsiť jeho skutočnú prítomnosť v Eucharistii. Dáva nám nádej aj v tých najtemnejších chvíľach.

→ Pochybovali ste niekedy o prítomnosti Ježiša v Eucharistii? Proste Pána, aby posilnil vašu vieru.

Pane Ježišu, tvoja skutočná prítomnosť
je záchranným lanom. Posilni mi vieru, aby som mohol
zakúsiť tvoju božskú prítomnosť v Eucharistii.

3. január

Jeho matka povedala obsluhujúcim: „Urobte všetko, čo vám povie!“

Evanjelium podľa Jána 2, 5

Týmito slovami prejavila Mária na svadbe v Káne veľkú vieru vo svojho syna. Viedlo to k tomu, že Ježiš vykonal svoj prvý verejný zázrak. V prítomnosti svojej matky, učeníkov a svadobných hostí premenil vodu na víno. Nikto na svadobnej hostine nevedel, čo Ježiš urobil, až kým starejší neokúsil zázračné víno.

Viera v Ježiša je nevyhnutná pre náš duchovný život. Umožňuje nám vidieť, ako Kristus pôsobí vo svete i v našom vlastnom živote. Žiaľ, mnohí ľudia dnes prežívajú krízu viery. Majú fyzický zrak, no chýba im ten duchovný, ktorým by videli skutočnú prítomnosť Ježiša v Eucharistii. Keď pochybujeme o tomto tajomstve našej katolíckej viery, podobáme sa svadobným hosťom v Káne, ktorí prehliadli zázračnú premenu vody na víno napriek tomu, že sa odohrala priamo pred ich očami. Počas premenenia pri svätej omši počúvame slová, ktoré nám Ježiš adresoval pri Poslednej večeri: „Toto je moje telo. Toto je moja krv.“ Majme vieru v tento dar, ktorý nám Kristus zanechal.

→ Akými spôsobmi vaše srdce túži po prehĺbení viery v eucharistickú prítomnosť Ježiša?

Pane Ježišu, posilni moju vieru,
aby som pri každom príchode k eucharistickému stolu
zakúsil tvoju životodarnú prítomnosť.

4. január

Ježiš im na to povedal: „Majte vieru v Boha. Veru, hovorím vám: Keď niekto povie tomuto vrchu: ,Zdvihni sa a hoď sa do mora,‘ a vo svojom srdci nezapochybuje, ale uverí, že sa stane, čo povedal, stane sa mu to.“

Evanjelium podľa Marka 11, 22 – 23

Pamätám si, ako som v detskom veku prvýkrát počula toto biblické čítanie. Premýšľala som: Ako je možné, aby sa hora presunula do mora? Bola som mladá, skeptická a nerozumela som sile, ktorá pramení z viery v Boha. Rokmi moja viera dozrela a dnes viem, že s Bohom je všetko možné. Zázraky sa dejú každý deň.

Žiaľ, v obdobiach, keď zvádzame duchovný boj, naše oči nedokážu vidieť zázrak, ktorý sa pred nami odohráva na oltári premenenia. Pozeráme sa telesným zrakom, nie očami viery v Boha. Ježiš je prítomný vo sviatosti Eucharistie. Verme tomuto tajomstvu celou svojou bytosťou.

→ Ako môžete túžiť po hlbšej viere v Ježišovu prítomnosť v Eucharistii? Predstavte si, že sa modlíte pred svätostánkom. Cítite okolo seba jeho božskú prítomnosť?

Pane, posilni moju vieru a upevni moje presvedčenie
o tvojej skutočnej prítomnosti v Eucharistii.

5. január

„Svätý, svätý, svätý Pán Boh všemohúci, ktorý bol, ktorý je a ktorý príde!“

Zjavenie apoštola Jána 4, 8

Eucharistická modlitba nás pozýva spievať: „Svätý, svätý, svätý.“ V starobylom chválospeve sa naše hlasy spájajú s celým stvorením. Klaniame sa a oslavujeme Pána, všemohúceho Boha. K tejto chvále sa pripájajú aj naši svätí predkovia – matky a otcovia, manželia a manželky, synovia aj dcéry, rodina i priatelia – všetci, ktorí nás vo viere predišli do večnosti. Tento mystický okamih eucharistickej liturgie otvára dvere k duchovnej premene – nielen chleba a vína, ale aj živého Kristovho tela.

Pôvodcom premeny, ktorá sa odohráva pri svätej omši, je Duch Svätý. Počas konsekrácie kňaz zvoláva jeho požehnanie na dary chleba a vína, ktoré sú položené na oltári. Podobným spôsobom sa Duch Svätý zvoláva aj na živé Kristovo telo – na nás, ktorí sme zhromaždení pri eucharistickom stole. Posvätenie a premena sú možné pre každého z nás. Modlime sa, aby nás naša viera v Boha počas eucharistickej modlitby posvätila a premenila. Tak sa sami staneme tým tajomstvom, ktoré prijímame pri eucharistickom stole nášho Pána.

→ Ktoré oblasti vášho života potrebujú duchovnú premenu?

Pane Ježišu, posilni moju vieru,
aby som ti mohol slobodne odovzdať všetko,
čo ma odvádza od lásky a služby tebe.

6. január

Na všetkých svojich cestách mysli na neho a on ti bude rovnať chodníky.

Kniha prísloví 3, 6

Je váš kalendár taký preplnený stretnutiami, povinnosťami a záväzkami, že netušíte, ako ich všetky zvládnete? Keď sa cítim preťažená, odovzdávam všetko v modlitbe Pánovi, pretože mu dôverujem, že ma povedie a bude ma sprevádzať. Moja viera v Boha mi pomáha dôverovať jeho múdrosti, nie tej svojej. Obávam sa, že keby som sa spoliehala len na vlastný úsudok, veľa by som nedosiahla. Viera je nevyhnutná pre náš duchovný rast. Bez nej a bez dôvery v Pána začneme všetko spochybňovať a riadiť sa iba vlastným rozumom.

Keby sme sa spoliehali len na naše ľudské zmysly, bolo by pre nás ťažké uveriť v Eucharistiu, pretože po konsekrácii naše oči stále vidia chlieb a víno. No naša viera v Ježišove slová, ktoré zazneli pri Poslednej večeri, nás pozýva vstúpiť do hlbšej duchovnej reality – do tajomstva jeho tela a krvi, jeho duše a božstva, ktoré sú v Eucharistii skutočne prítomné. S dôverou sa spoliehajme na prítomnosť nášho Spasiteľa, Ježiša Krista, a neopierajme sa len o svoj telesný zrak.

→ Túžite vidieť svet obnoveným pohľadom viery?

Pane Bože, posilni ma vo viere, aby som mohol zakúsiť tvoju božskú prítomnosť v Eucharistii.

7. január

Preto vám hovorím: Verte, že všetko, o čo v modlitbe prosíte, ste už dostali, a budete to mať.

Evanjelium podľa Marka 11, 24

Ľudia, ktorí zápasia s vierou, často hovoria: „Vidieť znamená veriť.“ Inými slovami, pravdivé je to, čo sme schopní vnímať očami. Kiežby bol život taký jednoduchý! Počas svätej omše, pri konsekrácii, sa chlieb a víno mocou Ducha Svätého premieňajú na telo a krv Krista. No to, čo vidia naše ľudské oči, sa nemení. Iba duchovným zrakom dokážeme naplno vstúpiť do tohto najväčšieho tajomstva našej katolíckej viery.

Stretnutie s Ježišom v Eucharistii nám umožňuje hľadieť očami viery, aby sme dokázali vidieť jeho pôsobenie vo svojom živote i v životoch tých, ktorých milujeme. Ježiš nás pozýva priniesť svoje potreby k eucharistickému stolu. Zároveň nás vyzýva, aby sme mu verili, že nás vypočuje a odpovie na naše modlitby podľa svojej vôle. Ježiš prišiel na tento svet, aby sme mohli žiť v plnosti. S dôverou predkladajme svoje prosby nášmu Pánovi, ktorého skutočnú prítomnosť zakúšame v Eucharistii.

→ Viera je katalyzátorom premeny. Akými spôsobmi vaša viera v Ježiša zmenila váš život?

Pane Ježišu, posilni moju vieru v teba,
aby som mohol zakúsiť dar tvojho životodarného
eucharistického chleba a vína.

8. január

Preto zohýnam kolená pred Otcom, od ktorého má meno každé otcovstvo na nebi i na zemi: nech vám dá podľa bohatstva svojej slávy, aby skrze jeho Ducha mocne zosilnel váš vnútorný človek, aby Kristus skrze vieru prebýval vo vašich srdciach, aby ste zakorenení a upevnení v láske mohli so všetkými svätými pochopiť, aká je to šírka, dĺžka, výška a hĺbka, a poznať aj Kristovu lásku, presahujúcu každé poznanie, aby vás naplnila Božia plnosť celá.

List Efezanom 3, 14 – 19

V tomto úryvku z Písma sa svätý Pavol modlí, aby sme pochopili, že nekonečnú Božiu lásku k nám môžeme zakúsiť v Ježišovi Kristovi. Prosí, aby sme mocou Ducha Svätého nadobudli vieru, ktorá nám umožní prijať Krista do nášho srdca. Viera je potrebná pre náš duchovný život, duchovný rast a schopnosť veriť v skutočnú prítomnosť Ježiša v Eucharistii.

S darom viery môžeme zažiť Kristovu nesmiernu lásku, ktorá na nás čaká v Eucharistii. Ježiš zomrel na kríži za naše hriechy. Nie je v našich silách pochopiť Pánovu lásku, pretože presahuje všetko ľudské poznanie. Keď s vierou prijímame Kristovo telo a krv, dostávame príležitosť zakúsiť hĺbku Božej lásky, ktorá je prítomná v Ježišovi.

→ Ako môže vaša láska k Ježišovi prehĺbiť vašu vieru v jeho eucharistickú prítomnosť?

Pane Ježišu, posilni ma, aby som bol naplnený vierou.

Koniec ukážky